སྤྲིངས་ཡིག་སྡོམ་བརྩོན་མ། སྡོམ་བརྩོན་སྡེ་སྣོད་འཛིན་པ་ཆེན་པོ་ཉིད། །གང་ན་བཞུགས་པའི་ཁུངས་ཀྱང་མ་རྙེད་ནས། །སྐོམ་པ་ཆུ་འདོད་བཞིན་དུ་བདག་གི་ཡིད། །སྐྱོ་ཤས་གདུང་བའི་ཤུགས་ཀྱི་ནོན་པར་གྱུར། །དེ་ནས་བཤེས་གཉེན་ཀུན་དགའ་དོན་གྲུབ་ལ། །བློ་ལྡན་བཙུན་པ་ཚུལ་ཁྲིམས་རྒྱལ་མཚན་གྱིས། །གང་གི་ཚུལ་རྣམས་ཞིབ་རྒྱས་བསྔགས་པའི་གཏམ། །ཡིད་འོང་དབྱར་སྐྱེས་བྱེད་པའི་རྔ་སྒྲ་དེ། །ཐོས་པའི་མོད་ལ་བློ་གསལ་གཙུག་ཕུད་ཅན། །དགའ་བདེའི་སྤུ་ལོང་ལྷག་པར་གཡོས་གྱུར་ཞིང། །སྟོར་བ་རྙེད་དང་རབ་ཏུ་དགའ་བའི་ས། །ཐོབ་པ་ལྟ་བུའི་འདུ་ཤེས་ལྡན་པར་གྱུར། །སྙོམས་ལས་ཅན་གྱི་བན་ཆུང་ཁོ་བོ་ཡི། །རང་སེམས་དཀར་པོའི་བརྡ་སྟོན་མཚོན་བྱེད་དུ། །བཤེས་གཉེན་རོ་འཛིན་དབང་པོ་དངས་པའི་རྟེན། །ཅུང་ཟད་ཙམ་འདི་བདག་གིར་གུས་པས་འབུལ། །